b'\n_START_ARTICLE_\nOgnji so potemneli\n_START_SECTION_\nZgodba\n_START_PARAGRAPH_\nAleks se po enajstih letih vrne v Slovenijo in se skupaj z bratom Borisom odpravi v njuno rodno hi\xc5\xa1o, ki je po vojni samevala._NEWLINE_Leta 1943 sta v hi\xc5\xa1o vdrli dve skupini partizanov. 9-letnega Borisa so odpeljali k sosedu Kamni\xc4\x8darju, njegovi dve sestri pa ustrelili. Ko je Boris videl vojake klepetati s Kamni\xc4\x8darjem, je posumil, da je le-ta izdal njegovo dru\xc5\xbeino, zato se mu je \xc5\xbeelel ma\xc5\xa1\xc4\x8devati._NEWLINE_Aleks izve za bratove sume in \xc5\xbeeli \xc4\x8dim prej priti resnici do dna. Kljub Borisovem nasprotovanju se odpravita v vas h Ko\xc5\xa1ancu. Ker ju tam prestra\xc5\xa1i 72-letna starka, ki nepremi\xc4\x8dno strmi proti vhodu, se odlo\xc4\x8dita, da ne bosta ve\xc4\x8d rinila v preteklost. \xc5\xa0e iste no\xc4\x8di se Boris izmuzne iz hi\xc5\xa1e ter za grmovjem ob cesti po\xc4\x8daka Kamni\xc4\x8darja, katerega je nekaj ur pred tem videl, kako se je odpeljal v vas. \xc4\x8cim se motor dovolj pribli\xc5\xbea, Boris stopi na cesto ter po\xc4\x8daka, da voznik ustavi. Nato posveti vozniku motorja v obraz, Kamni\xc4\x8dar pa spozna sovra\xc5\xbenika in posku\xc5\xa1a v\xc5\xbegati motor, da bi se izognil kazni. Boris mu pri\xc4\x8dne groziti z revolverjem, a ker se mu streljanje upira, svojo namero pa \xc5\xbeeli dokon\xc4\x8dati, pograbi bli\xc5\xbenje poleno ter soseda udari po vratu. Aleksa zbudi zvok motorja, a na kraj zlo\xc4\x8dina prispe prepozno. Ko opazi brata ob mrtvemu Kamni\xc4\x8darju, mu pomaga prikriti dokaze o umoru. Naslednje jutro jima Ko\xc5\xa1anka pove, da se je Kamni\xc4\x8dar pono\xc4\x8di ponesre\xc4\x8dil, ko se je pijan vra\xc4\x8dal z veselice. Ker je naenkrat ustavil, je padel v znak, udaril z glavo in podlegel smrtnim po\xc5\xa1kodbam. Aleksu odle\xc5\xbee, da so jima va\xc5\xa1\xc4\x8dani ter komisija nasedli, boji pa se, da Boris ne bo prenesel te\xc5\xbee svojega dejanja, zato se odlo\xc4\x8di, da bosta naslednjega dne zapustila vas ter pri\xc4\x8dela z novim \xc5\xbeivljenjem. Zve\xc4\x8der se Boris odpravi do Kamni\xc4\x8darjeve hi\xc5\xa1e ter zaneti po\xc5\xbear. Ogenj ga tako zelo o\xc4\x8dara, da \xc5\xa1e nekaj \xc4\x8dasa stoji pred hi\xc5\xa1o. Preden se zbudi iz transa, ga va\xc5\xa1\xc4\x8dani \xc5\xbee prepoznajo ter pri\xc4\x8dnejo loviti. Boris se vrne v hi\xc5\xa1o, kjer najde budnega Aleksa. Pove mu, kaj je storil. Takoj zatem nekdo potrka na vrata in Aleks gre odpret. Tedaj zasli\xc5\xa1i, kako v izbi nekaj zaropota in posku\xc5\xa1a iz glave odgnati kakor\xc5\xa1nokoli misel na bratov samomor.\n_START_SECTION_\nKritike, polemike, literarna zgodovina\n_START_PARAGRAPH_\n"Kav\xc4\x8di\xc4\x8dev roman je brez dvoma porodila resni\xc4\x8dno velika osebna bole\xc4\x8dina. Toda ob\xc4\x8dutek imam, da pisatelj do te bole\xc4\x8dine, ki ga spremlja izza vojnih dni, ni bil docela iskren. Lotil se je je preve\xc4\x8d razumsko in nestrastno, ko da bi hotel ubla\xc5\xbeiti njeno elementarnost. Zato veje iz pri\xc4\x8dujo\xc4\x8dega romana hlad in to zanj nikakor ni dobro izpri\xc4\x8devalo." (Mitja Mejak 1960: 939)_NEWLINE_"Ognji so potemneli oblikuje vpra\xc5\xa1anja o tak\xc5\xa1nem prilagajanju [miro\xc4\x8dasnim razmeram] in neprilagajanju tistega dela rodu, ki ga je vojna deformirala v smislu svojih izmali\xc4\x8denih moralnih meril, tako da druga\xc4\x8dnega sveta niti ne zmorejo razumeti." (Boris Paternu, Helga Glu\xc5\xa1i\xc4\x8d - Krisper in Matja\xc5\xbe Kmecl 1967: 350)'